1. מהיכן יוצא יעקב בדרכו אל משפחתו שבחרן? (מבאר שבע(
2. איך הרגיש יעקב אבינו הצדיק כשהיה צריך לעזוב את בית הוריו הצדיקים ואת ארץ ישראל? (צער גדול עולה בו רק מהמחשבה שהוא נאלץ לעזוב את בית אביו- בית של עבודת ה', ושבזה הוא בעצם צריך לעזוב גם את ארץ ישראל הקדושה)
3. **אתגר:** "וַיֵּצֵ֥א יַֽעֲקֹ֖ב מִבְּאֵ֣ר שָׁ֑בַע וַיֵּ֖לֶךְ חָרָֽנָה"- איך הרגישו תושבי העיר באר שבע כשיעקב יצא מהעיר? (אנשי העיר מצטערים מאוד. יעקב הצדיק השפיע רבות על אנשי עירו וברגע שיצא לחרן גם הפסיק הכבוד המיוחד שהיה לעיר (רש"י))
4. האם יעקב הלך מיד לחרן או שעשה 'עצירה' בדרך? (חז"ל מלמדים אותנו שיעקב עצר בבית המדרש של עבר הצדיק ונשאר ללמוד שם תורה בשקידה גדולה במשך 14 שנים!)
5. כמה אבנים **כתוב בפס'** שלקח יעקב כדי להשתמש בהן ככרית? (1, יעקב לוקח אבן אחת מתוך האבנים הרבות שבמקום (אבן עזרא, אונקלוס))
6. **אתגר:** האם המקום אליו הגיע יעקב היה מקום מיוחד? (בוודאי שזהו מקום מיוחד. במקום הזה כבר היו אביו וסבו- זהו מקום מיוחד במינו- הר המוריה!)
7. האם כבר מההתחלה ידע יעקב שזהו מקום קדוש? (ממש לא! ולכן כשקם הוא נבהל מכך שנרדם במקום כל כך קדוש)
8. "וישכב במקום ההוא"- למה פתאום התורה מזכירה שיעקב שכב באותו מקום, עד היום הוא לא שכב במיטה? (אכן! יעקב היה 14 שנה אצל עבר ולמד תורה בשקידה עצומה כך שמעולם לא שכב באותם שנים! פשוט מדהים! איזו שקידה והתמדה! (רש"י). חז"ל אומרים שבאותם שנים יעקב היה ישן רק שינת ארעי (יפה תואר)).
9. יעקב נרדם וחולם חלום אלוקי. מה רואה יעקב אבינו בחלומו? (בחלום הוא רואה סולם בשמים שמגיע לארץ וקצהו השני בשמיים)
10. את מי ראה יעקב עולים ויורדים? (בסולם ישנם מלאכים שחלק עולים וחלק יורדים. יעקב אבינו הצדיק יכול לראות בקדושתו המיוחדת והעצומה את המלאכים!)
11. **אתגר:** "וְהִנֵּ֨ה ה' נִצָּ֣ב עָלָיו֘ וַיֹּאמַר֒ אֲנִ֣י ה' אֱלֹקֵי֙ אַבְרָהָ֣ם אָבִ֔יךָ וֵֽאלֹקֵ֖י יִצְחָ֑ק הָאָ֗רֶץ אֲשֶׁ֤ר אַתָּה֙ שֹׁכֵ֣ב עָלֶ֔יהָ לְךָ֥ אֶתְּנֶ֖נָּה וּלְזַרְעֶֽךָ"- למה ה' מתגלה ליעקב ואומר שהוא אלוקי **אביו** אברהם? הרי אברהם הוא סבו? (קודם כל סבא נחשב כמו אבא (חזקוני). אך לא רק זה, ה' מדגיש ליעקב- **רק** אתה היורש של אברהם! לא ישמעאל ולא בני קטורה ולא עשו! אף אחד מהם אינו נחשב כיורש לאברהם אלא רק אתה יורשו כאילו אתה בנו יחידו! (רד"ק, אברבנאל))
12. "וַיִּיקַ֣ץ יַֽעֲקֹב֘ מִשְּׁנָתוֹ֒ וַיֹּ֗אמֶר אָכֵן֙ יֵ֣שׁ ה' בַּמָּק֖וֹם הַזֶּ֑ה וְאָֽנֹכִ֖י לֹ֥א יָדָֽעְתִּי"- איך הרגיש יעקב כשהתעורר משנתו? (יעקב מתעורר ומבין- במקום הזה יש השראת שכינה!)
13. מה יעקב לא היה עושה אם היה יותר כמה המקום קדוש? (אם היה יודע לא היה ישן במקום כה קדוש)
14. מה עשה יעקב עם האבן שישן עליה? (עושה אותה למצבה כדי לנסך עליה יין וליצוק עליה שמן (רמב"ן) ובכך תהיה האבן קדושה ומתאימה להקרבת קרבנות (רשב"ם))
15. "וַיִּקְרָ֛א אֶת-שֵׁם-הַמָּק֥וֹם הַה֖וּא בֵּית-אֵ֑ל"- איך קורא יעקב למקום שבו ישן? (בית אל)
16. למה יעקב נודר נדר לפני שהוא יוצא לחרן הרי ה' הבטיח לו שישמור עליו? (יעקב אבינו חושש שמא מחמת החטא הוא לא יהיה ראוי לזכות להבטחות ה', הרי אפילו צדיקים אינם מובטחים שבעולם הזה יזכו לשום דבר (רש"י)).
17. **אתגר:** מה ביקש יעקב על משפחתו כשנדר את נדרו? (יעקב מבקש שבזרעו לא יִמָּצֵא פסול, כפי שה' הבטיח לאברהם שהוא יהיה לאלוקים לו ולכל זרעו(רש"י))
18. יעקב אבינו נודר שאם כל בקשותיו יתממשו אז "וְהָאֶ֣בֶן הַזֹּ֗את אֲשֶׁר-שַׂ֨מְתִּי֙ מַצֵּבָ֔ה יִֽהְיֶ֖ה בֵּ֣ית אֱלֹקִ֑ים וְכֹל֙ אֲשֶׁ֣ר תִּֽתֶּן-לִ֔י עַשֵּׂ֖ר אֲעַשְּׂרֶ֥נּוּ לָֽךְ"- מה מתחייב יעקב אבינו לעשות כשיחזור מחרן? (שכאשר יחזור הוא יעבוד את ה' על האבן ויתן מעשר מכל נכסיו לשם ה'. אם יזכה לשמירת ה', לחם לאכול, בגד ללבוש, חזרה בשלום, כל הצאצאים צדיקים, עזרה בכל מעשיו והדרכה בדרכיו, אז הוא מתחייב שכאשר יחזור יעבוד את ה' על האבן ויתן מעשר מכל נכסיו לשם ה', אם על ידי קרבן לדוג' שיתן עשירית מבהמותיו לקרבן עולה לה' (רשב"ם), ואם ע"י נתינה לאנשים נזקקים ויראי ה'(רד"ק)).
19. לאחר החלום יוצא יעקב לכיוון חרן, בשמחה ובביטחון בה' ששומר עליו. מה רואה יעקב כשמגיע ליד העיר חרן? (יעקב מתקרב ורואה שיש באר בשדה ממנה משקים את הצאן)
20. כמה עדרים ראה יעקב מסביב לבאר? (יעקב ראה שמסביב לבאר פזורים 3 עדרי צאן על אנשיהם המנהלים אותם ומשום מה כולם רובצים להם בנחת לגמרי ועל הבאר עצמה מונחת אבן ענקית המכסה את הבאר לחלוטין)
21. למה היה צריך אבן כה ענקית שרק כולם יחד יכולים להורידה? למה שלא ישאירו את הבאר פתוחה כך שכל עוברי הדרכים שבאזור יוכלו ליהנות ממנה? (כדי שרק הם יהנו ממנה. מכאן אנו יכולים לראות את ההבדל בין אבותינו הקדושים שחפרו בארות והשאירום פתוחות לטובת כולם. כשלעומתם, אנשי חרן לדוג', שמכסים את הבאר כדי שרק הם יוכלו להינות ולשאוב ממנה(ע"פ הרשב"ם))
22. "וַיֹּ֤אמֶר לָהֶם֙ יַֽעֲקֹ֔ב **אַחַ֖י** מֵאַ֣יִן אַתֶּ֑ם" האם יעקב פונה אל הרועים בחיבה? (יעקב רואה את העדרים ורועיהם, הוא אינו מכיר אותם כלל. אך יעקב, רגיל תמיד לדבר בנעימות אל כולם ולפנות אל הסביבה בלשון של חיבה ושל חברים. על כן, פונה יעקב אל הרועים בכינוי חיבה- "אַחַי!" (הנצי"ב). מכאן לימדונו חז"ל כמה חשוב הדבר להקדים שלום לכל אדם, כך האדם מתנהג לסביבתו וכך גם ינהגו איתו משמים)
23. "וַיֹּ֥אמֶר לָהֶ֖ם הֲשָׁל֣וֹם ל֑וֹ וַיֹּֽאמְר֣וּ שָׁל֔וֹם וְהִנֵּה֙ רָחֵ֣ל בִּתּ֔וֹ בָּאָ֖ה עִם-הַצֹּֽאן"- יעקב לא מתייחס לקרירות שמפגינים הרועים וממשיך לדבר איתם בצורה יפה, למה הרועים מספרים ליעקב שרחל מגיעה עם הצאן? (כי הם חושבים שהוא פטפטן ורוצים שיעזוב אותם – "הנה רחל הבת של לבן באה עם הצאן, לך תדבר איתה ותשאל מה שאתה רוצה...". לא יאומן. איזה מן דרך זו כך לקבל פני עוברי דרכים?!)
24. איך היה ראוי שידברו הרועים אל האיש החדש שהם רואים במקום? (היה ראוי לרועים לקבל את פני יעקב בשמחה ובסבר פנים יפות, לדבר איתו מעט ולהציע לו לאכול ולשתות. במקום זה, כל מה שהם רוצים זה שיעקב יעזוב אותם כמה שיותר מהר)
25. האם יעקב חושב שזה בסדר שהרועים רובצים כך ליד הבאר? (ממש לא! יעקב רואה שהרועים יושבים כאילו הם כבר סיימו את עבודתם להיום ורוצים לפנות חזרה לביתם (רש"י). יעקב לא יכול לראות דבר כזה! וכי זה שהצאן הזה אינו שלו זה סיבה שהוא ישתוק על העוול הזה???(ספורנו) לכן, יעקב פונה אל הרועים ומוכיחם- "הרי טרם נגמר היום והרי לא סיימתם לעבוד? מדוע אם כן אתם כך נחים לכם?")
26. יעקב רואה את רחל ואז מרים את האבן, האם היה ליעקב קשה להרים אותה? (מאוד קשה! כמו להוציא פקק שעם מבקבוק! (רש"י) אבל, ליעקב היה כח חזק בידיים וגם הוא מאוד רצה לעזור לקרובת משפחתו. ובנוסף, האמונה בקב"ה ששומר עליו נתנה לו עוד יותר כח מהכח הגדול שגם ככה היה לו עד כדי שהיה זה כאילו הוא פשוט מסיר פקק מבקבוק (ע"פ רש"י, רמב"ן, רלב"ג))
27. למה לבן רץ מהר אל הבאר ברגע ששמע שבן משפחתו הגיע? (לבן שומע מרחל מי הגיע ובמוחו הוא מיד נזכר איך לפני הרבה שנים הגיע לכאן העבד של אותה משפחה והביא איתו גמלים מלאים כל טוּב. לבן חשב שבטח עכשיו הוא בא עם הרבה יותר דברים טובים! ולכן רץ "בשמחה" לקראתו)
28. **אתגר נחמד:** למה לבן מחבק את יעקב? (לבן רץ ופתאום רואה שאין שום גמלים שיסחבו את הממון... חושב לעצמו לבן, טוב, בטח יש לו במעיל... אז הוא מחבק אותו, אבל לא נראה שיש שם משהו מיוחד. אז הוא מנשקו כדי להראות לו כמה הוא שמח לראותו, אולי אז הוא יגלה לו היכן כל הממון... (רש"י). אבל, שום דבר, לבן מבין שיעקב הגיע בידיים ריקות. אז הוא הכניס אותו לביתו, הרי סוף סוף הוא כן ממשפחתו. ויעקב מספר ללבן על כל מה שהיה בביתם שבארץ ישראל ושהוריו שלחוהו אל משפחתו שבחרן (רשב"ם, ספורנו))
29. כמה בנות יש ללבן ומה שמותיהן? (2, לאה ורחל)
30. מה שם הבת הגדולה של לבן? (לאה)
31. מה הכוונה שעיני לאה היו 'רכות'? (עיניה של לאה היו רכות=נאות (רשב"ם))
32. **אתגר:** מה שמעה לאה וגרם לה לחשוש עוד לפני שיעקב הגיע לחרן? (חז"ל מלמדים אותנו שלאה הצדיקה חששה מאוד ממה שהיו אנשים רבים אומרים- "שני בנים לרבקה ושתי בנות ללבן, הגדולה תהיה לגדול והקטנה לקטן. לאה הצדיקה הייתה שומעת זאת וחששה מזה מאוד, אמנם היא ביתו של לבן הרשע, אך היא ממשפחת אברהם, לאה אינה יכולה לחשוב על זה שהיא תנשא לרשע ולכן הייתה מתפללת ובוכה לה' שלא תצטרך להנשא לעשו הרשע)
33. ליעקב ברור שמי שמיועדת לו לאישה מאת ה' זו רחל, כמה זמן רצה יעקב לעבוד תמורת חתונה עם רחל? (יעקב אומר ללבן, אשאר אצלך, ואעבוד אצלך במשך 7 שנים כדי שבתמורה אתחתן עם בתך)
34. למה יעקב אומר "רחל בתך הקטנה" ולא פשוט רחל? (יעקב נזהר בלשונו, הוא כבר הבין עם מי יש לו עסק ולכן פירט עד הסוף- ברחל, בתך, הקטנה. שלא יהיו שום "אי הבנות")
35. **אתגר:** האם לבן באמת מתכוון לתת ליעקב להתחתן עם רחל? (לבן הרמאי רוצה לתת הרגשה טובה ליעקב ואומר לו כאילו הוא מעדיף אותו מאשר אדם אחר. אך באמת, כל כוונתו רק להציג כאילו זהו רצונו ואח"כ כבר יתרץ מדוע אינו צריך לתת ליעקב את רחל אישה (אור החיים הק'))
36. "וַיַּֽעֲבֹ֧ד יַֽעֲקֹ֛ב בְּרָחֵ֖ל שֶׁ֣בַע שָׁנִ֑ים וַיִּֽהְי֤וּ בְעֵינָיו֙ **כְּיָמִ֣ים אֲחָדִ֔ים** בְּאַֽהֲבָת֖וֹ אֹתָֽהּ"- האם 7 שנות העבודה עברו ליעקב מהר או לאט? (מהר! יעקב מסכים לעסקה עם לבן והזמן חולף במהירות מרוב אהבתו לרחל ורצונו כבר לזכות לשאת אותה לאישה ושיהיו להם ילדים)
37. למה לבן קודם אסף את אנשי עירו ורק אחר כך עשה משתה? (לבן מראה "נכונות" למלא את חלקו ואוסף את אנשי מקומו למשתה ושמחה לכבוד החתונה. חז"ל מלמדים אותנו שלבן קודם אסף את כולם למקום אחד, שם הסביר להם בדיוק מה תוכניתו בשקט ורק אחר כך החל במשתה לכבוד החתונה (ת"י, הנצי"ב))
38. וַיְהִ֣י בָעֶ֔רֶב וַיִּקַּח֙ אֶת-לֵאָ֣ה בִתּ֔וֹ וַיָּבֵ֥א אֹתָ֖הּ אֵלָ֑יו וַיָּבֹ֖א אֵלֶֽיהָ- איזו מילה בפסוק מלמדת אותנו שלאה **לא** רצתה לעזור ברמאות של לבן? ("ויקח"- שלקחה בכוח. לבן אומר ללאה בחשאי- "היום **את** מתחתנת עם יעקב!", לאה שומעת זאת ונדהמת- "מה פתאום! אבל רחל מצפה לזאת וזה לא ישר כך לעשות!". לבן לא מוכן לוותר ומכריח את לאה- הוא פשוט לוקח אותה וקובע לה- "**את** מתחתנת איתו!". לוקח אותה ומביא אותה לחתונה (ע"פ אור החיים הק'))
39. מה עשתה רחל כשגילתה שלבן מתכנן שלאה תתחתן עם יעקב במקומה? (רחל ראתה שבמקומה נלקחת לאה אל יעקב. רחל כל כך רוצה להתחתן עם יעקב אך מצד שני היא ידעה- כשיעקב יגלה את זה הוא יגער בלאה על התנהגותה וישלח אותה חזרה לביתה אל לבן. רחל לא הייתה מסוגלת לחשוב שאחותה האהובה תבויש כך. לכן, עמדה רחל ובאה אל לאה וגילתה לה את הסימנים הסודיים (רש"י בשם המדרש))
40. מה השם של השפחה שקיבלה לאה? (זלפה)
41. **אתגר:** מה אמר לבן ליעקב כשיעקב גילה שרימה אותו? (לבן מסביר את צורת ההתנהגות המקולקלת שלו היטב- אני לא אמרתי שתמורת שבע השנים הראשונות תקבל את רחל, אלא שאני אשמח שתקבל אותה בזמן המתאים. כעת, מכיוון שיש לנו פה מנהג- תמיד הבת הגדולה צריכה להתחתן ראשונה. אז צריך שקודם כל תתחתן עם לאה הגדולה ואחר כך עם רחל (הנצי"ב))
42. מי השפחה הגדולה ומי השפחה הקטנה בבית לבן? (בלהה הגדולה, זלפה הקטנה)
43. מי מבנות לבן אמורה להתחתן עם השפחה הקטנה- זלפה? (רחל. לכן לבן נותן אותה ללאה, כדי לגרום ליעקב לחשוב שהיא בכלל רחל)
44. "וַיָּבֹא֙ גַּ֣ם אֶל-רָחֵ֔ל וַיֶּֽאֱהַ֥ב גַּם-אֶת-רָחֵ֖ל מִלֵּאָ֑ה"- את מי מנשיו אהב יעקב אבינו? (את שתיהן! יעקב ורחל מתחתנים ויעקב שאוהב את לאה, אוהב גם את רחל והתורה מלמדת שהייתה אהבתו לרחל גדולה משל לאה)
45. **אתגר:** איך התנהג יעקב עם צאן לבן כשהחל לעבוד את 7 השנים הנוספות? (כפי שבשבע השנים הראשונות עבד את צאן לבן במסירות ובאמונה כך גם בשבע השנים הנוספות המשיך באותה נאמנות ומסירות ולא התרשל בעבודתו על אף שלבן רימהו (רש"י))
46. וַיַּ֤רְא ה' כִּֽי-שְׂנוּאָ֣ה לֵאָ֔ה- מה פירוש המילים 'כי שנואה לאה'? (יעקב אוהב את שתי נשיו, אבל מכיוון שאהב את רחל יותר מלאה לכן נקראת לאה 'שנואה' כלומר שהיא פחות אהובה)
47. וַתִּקְרָ֥א שְׁמ֖וֹ רְאוּבֵ֑ן כִּ֣י אָֽמְרָ֗ה כִּֽי-רָאָ֤ה ה' בְּעָנְיִ֔י כִּ֥י עַתָּ֖ה יֶֽאֱהָבַ֥נִי אִישִֽׁי- למה קראה לאה לבנה הראשון ראובן? (לאה קראה לבנה הראשון 'ראובן' כלומר שה' ראה את עוניי-שאיני אהובה כאחותי. זהו שם שיזכיר תמיד את ההודאה לטוב שהיטיב עמה ה' כל ימי חייה. ועכשיו, אומרת לעצמה לאה, אזכה שבעלי הצדיק יעקב, שיש לו מידות כ"כ טובות ונעלות, שהוא כל כך צדיק וטהור ומלא באהבה עצומה לקב"ה יאהב אותי ויקרב אותי אליו(ע"פ הרלב"ג והבכור שור))
48. באיזה שם נקרא הבן הנוסף שיזכיר ללאה תמיד איך שה' שמע לתפילתה? (שמעון)
49. **אתגר:** למה לאחר לידת בנה השלישי לוי אומרת לאה שבעלה יעקב הצדיק יתלווה אליה? (בגלל שהאמהות היו נביאות וידעו שי"ב שבטים יוצאים מיעקב, וד' נשים ישא. לכן חשבה לאה שבגלל שיש לה 3 בנים אז יעקב יתלווה אליה ויגור איתה בקביעות (רש"י))
50. איזו מילה בפסוק מלמדת אותנו שיעקב נתן את השם ללוי? (כאן כתוב 'קָרָא' כלומר שיעקב קרא לו שם וזה מפני שהייתה לו שמחה מיוחדת בלידתו ומעתה הסכים יעקב להיות עם לאה ולהתלוות אליה (אברבנאל))
51. לאה הייתה בטוחה שהיא זכתה לקבל את כל חלקה, וכמובן שהודתה על כך להי"ת, כיצד מודה לאה לקב"ה כשהיא מגלה שהיא זוכה לבן רביעי? (לאה רוצה להודות לקב"ה באופן מיוחד וקוראת לבנה הרביעי בשם כזה שבכל פעם שהיא תראה את בנה ותקרא לו זה יזכיר לה שהיא צריכה להודות לה' על כן קראה שמו- 'יהודה')
52. **אתגר גדול:** וַתַּ֨הַר ע֜וֹד וַתֵּ֣לֶד בֵּ֗ן וַתֹּ֨אמֶר֙ הַפַּ֨עַם֙ אוֹדֶ֣ה אֶת-ה' עַל-כֵּ֛ן קָרְאָ֥ה שְׁמ֖וֹ יְהוּדָ֑ה וַתַּֽעֲמֹ֖ד מִלֶּֽדֶת- איפה עוד מצאנו שכתוב בפסוק הודאה לה' מתחילת החומש? (לא מצאנו! לראשונה מוזכר בתורה בצורה מפורשת בפסוק שאדם מודה לקב"ה (ברכות ז:).)
53. רחל רואה שהיא לא זוכה לילדים ומקנאת באחותה הצדיקה. לאילו מעשים גורמת הקנאה הזו לרחל? (רחל אמנו הצדיקה כל כך מקנאת באחותה והיא חושבת לעצמה זה בודאי מפני שאחותי יותר צדיקה. לכן, גם עלי מוטל להתאמץ יותר ולהיות יותר טובה, לעשות מעשים טובים יותר! (רש"י))
54. מה ביקשה רחל מיעקב? (שיתתפלל עליה לפני ה' יותר ממה שהתפלל עליה עד עכשיו, שעכשיו יתפלל בכל כוחו)
55. מה אומרת רחל שיקרה לה מרוב צער אם לא תזכה לבנים? (שהיא תמות מרוב צער)
56. **אתגר שמוסיף:** למה רחל מאוד מצטערת שאין לה ילדים? (נסביר זאת בעזרת משל, אדם שותל עץ, מה המטרה המרכזית של העץ?- פירות. כך גם מטרתה של האם- הולדת הבנים וגידולם. על כן, ברור לנו כמה עצום צערה של רחל שטרם זכתה לבנים. וכמה עצום צערן של נשים שאינן זוכות לפרי בטן)
57. וַתֹּ֕אמֶר הִנֵּ֛ה אֲמָתִ֥י בִלְהָ֖ה בֹּ֣א אֵלֶ֑יהָ וְתֵלֵד֙ עַל-בִּרְכַּ֔י וְאִבָּנֶ֥ה גַם-אָֽנֹכִ֖י מִמֶּֽנָּה- איך תבנה רחל בזה שלבלהה יוולד בן מיעקב? (שבזכות המעשה המיוחד הזה שהיא מכניסה אישה נוספת לביתה בע"ה תזכה לרחמים מאת ה' ותלד גם היא (רש"י על לך-לך). וגם, רחל גם מרגישה שהיא כל כך אוהבת את בלהה שפחתה, אם יוולד לבלהה זה יהיה כאילו הוא בנה ממש מרוב שהיא אוהבת לשפחתה היקרה בלהה)
58. איך נקראו שני הבנים שנולדו לבלהה שפחת רחל? (דן, נפתלי)
59. **אתגר קשה:** מה הקשר בין השם 'דן' לבין משפט ודין? (רחל אמנו הצדיקה מקבלת באהבה את גזירת ה' שהיא עקרה וקוראת לתינוק החדש שהיא נבנית בזכותו 'דן'- ה' דן אותי לחובה ועשה אותי עקרה ועכשיו ה' דן אותי לזכות וגם קיבל תפילתי וזיכה אותי בבן. רחל בוחרת בכוונה בשם הזה, כך היא תמיד תזכור שיש לקבל את גזירות ה' באהבה וגם לזכור שה' משגיח עלינו והוא הדואג לנו לכל צרכינו)
60. מה הפירוש למילה 'נפתולי'? (הרבה תפילות, תחנונים)
61. מה יזכיר השם נפתלי לרחל? (רחל קוראת לבנה של בלהה בשם כזה שיזכיר לה שה' מקבל את תפילותינו והמאמץ בתפילה לפניו הוא גדול וחשוב ביותר)
62. מה שמה של שפחת לאה? (זלפה)
63. **אתגר:** למה גם לאה נותנת את שפחתה אישה ליעקב? (לאה רואה שהקב"ה עוצר מלתת לה עוד ילדים, אך בליבה לאה משתוקקת לזכות לבנים נוספים מיעקב (רד"ק). לכן לאה מחליטה לתת את זלפה שפחתה שתהיה אישה ליעקב. לאה גם שמה לב שזלפה ראתה שרחל נתנה לבלהה להתחתן עם יעקב הצדיק והקדוש וגם משתוקקת לזכות לכך (הנצי"ב))
64. כיצד נקראו בניה של זלפה שפחת לאה? (גד, אשר)
65. מה פירוש השם 'גד'? (מזל טוב, מכיוון שבא מזל טוב שזיכם הבורא ית' בבן נוסף)
66. מה הרגישה לאה לאחר שנולד לזלפה בן נוסף? (אושר עצום מציף את לאה אמנו הצדיקה כשזלפה ילדה עוד בן ליעקב! לאה אומרת 'באשרי'- אושר גדול יש **לי** בלידת בן זה שנחשב כאילו נולד לי ממש. שהרי באושר זה באות בנות הסביבה ומשבחות אותי ואומרות לי- 'אשריך שיש לך בנים כאלו מיעקב'!. לכן, אקרא לבני 'אשר')
67. מי מבין בניה של לאה יצא לקצור חיטים? (ראובן)
68. ראובן יוצא לדרך בימי קציר חיטים. ממה ראובן נזהר מאוד בדרכו אל השדה? (מגזל. אפילו שלאורך הדרך ברוך ה' לא חסר חיטים ושעורים. ראובן יודע שמהדרך אין לקחת דבר. הרי מי יודע, אולי החיטה שייכת למישהו... הוא זוכר היטב כמה פעמים אביו ואמו דיברו איתם, עם כל הילדים, גם מהאמהות האחרות, על השגחת ה' ועל דאגת ה' לפרנס כל אחד ואחד כפי צורכו. לכן, הוא עוד יותר נזהר שלא לקחת שום דבר שאינו שלו. רק כשיגיע לשדה המשפחה הוא יקח חיטים (רש"י))
69. מה מצא ראובן בשדה? (דודאים)
70. **אתגר:** מה הדבר הראשון שראובן חשב לעשות עם הדודאים? (לשמור אותם לאימו! שהיא תוכל לטעום מהם ולהריח את ריחם הנפלא (ע"פ הרמב"ן). איזה כיבוד הורים! הוא אפילו לא טועם מהם מאומה עד שהביאם לאימו! (ב"ר ע"ב א'))
71. מה הרגישה לאה כשרחל ביקשה את הדודאים? (לאה שומעת את הבקשה וכאב גדול צף בתוכה (צרור המור). כבר זמן רב היא מצפה שרחל תאמר ליעקב הצדיק שעליו להיות יותר עם לאה, שהרי יש לו ממנה הרבה יותר בנים ואין זה הוגן שהוא גר בקביעות באוהלה של רחל (ע"פ הכתב והקבלה לפס' ו'))
72. **אתגר:** אם ללאהיש יותר ילדים וחלק מהקמת עם ישראל, אז למה קבע יעקב את דירתו באוהל רחל? (כדי לפייס את צערה על זה שיש לה מעט בנים (רבנו אברהם בן הרמב"ם))
73. למה יעקב חזר לבית רק בערב? (יעקב חוזר הביתה רק בערב מכיוון שהוא עובד אצל לבן. על כן הוא עובד בנאמנות ובמסירות ולא חזר לביתו מהשדה עד הערב! (מלבי"ם))
74. **אתגר:** מה עשתה לאה כדי שרחל אחותה לא תתבייש אם יעקב אבינו יכנס אליה קודם? (לאה הצדיקה לא חיכתה אלא יצאה בעצמה כדי למנוע צער וחוסר נעימות לרחל אחותה האהובה. לאה נזהרת שמא יעקב יחזור ויכנס קודם אל רחל וזה יגרום לה בושה אם אז לאה תבקש שיבוא אליה)
75. לאה רוצה לקרוא לבנה החמישי כך שיזכיר לה תמיד שה' נותן שכר טוב לצדיקים ועל כך אנו מודים לו. לכן קראה לבנה החמישי...? (יששכר)
76. איך נקרא הבן השישי והאחרון של לאה? (זבולון)
77. איפה קיוותה לאה שיעקב יגור אחרי שנולד לה הבן השישי? (אצלה באוהל. לכן קראה לבנה השישי 'זבולון'- כלומר ישים את ביתו אצלי ויבוא לגור איתי (רש"י))
78. על מה התפללה לאה כשגילתה שהיא בהיריון בפעם השביעית? (התפללה שתזכה לבת! לאה הצדיקה ידעה ברוח הקודש שעתידים להיות 12 שבטים ועשתה חשבון פשוט- לה ב"ה יש כבר 6 בנים, לבלהה 2 ולזלפה 2. כלומר, נותרו עוד 2 בנים שעתידים להיוולד. אם עכשיו תלד בן הרי שלרחל יהיה פחות בנים מאשר לשפחות! איזה צער בטח יהיה בזה לרחל ואיזו בושה שהיא פחותה מן השפחות. **עד עכשיו היא התפללה לזכות בבנים אך כעת כדי שלא לפגוע באחותה היא מתפללת שהעובר בבטנה יהיה נקבה!**)
79. איך קראה לאה לבתה שנולדה? (דינה)
80. "וַיִּזְכֹּ֥ר אֱלֹקִ֖ים אֶת-רָחֵ֑ל וַיִּשְׁמַ֤ע אֵלֶ֨יהָ֙ אֱלֹקִ֔ים וַיִּפְתַּ֖ח אֶת-רַחְמָֽהּ"- מה זכר ה' לרחל ונתן לה בן? (ה' זוכר את המעשה המופלא שלה כשגילתה לאחותה את הסימנים שנתן לה יעקב. זה היה מחיר כבד מאוד בשביל רחל- היא ויתרה על נישואיה עם יעקב להם ציפתה במשך 7 שנים שלימות! והעיקר שלא תבייש את אחותה האהובה! ה' לא שכח זאת וזכר אותה לטובה בזכות מעשה זה)
81. "וַיִּשְׁמַ֤ע אֵלֶ֨יהָ֙ אֱלֹקִ֔ים"- מה הכוונה שה' שמע לרחל? (שה' שמע את תפילותיה הרבות של רחל. וכעת, ה' שמע לתפילתה ופתח את רחמה- רחל יכולה ללדת!)
82. למה קראה רחל לבנה בשם 'יוסף'? (רחל כ"כ משתוקקת להעמיד צאצאים ליעקב. היא יודעת שרק ה' לבדו נותן את הבנים ולכן קראה לבנה 'יוסף'- כלומר, 'יהי רצון שאזכה לבן נוסף מיעקב!')
83. מדוע יעקב מבקש לחזור לביתו רק אחרי שיוסף נולד? (כי סוף סוף גם רחל ילדה בן ליעקב. יעקב פונה ללבן ומבקש את רשותו לצאת חזרה למקומו. עד עכשיו יעקב חשש שלבן לא יסכים לאפשר לו ללכת בטענה כאילו יעקב יגרש את רחל לאחר שיעזבו את חרן מכיוון שעוד לא נולד לה בן (רד"ק). אך משנולד יוסף, אין עוד טענה ללבן ולכן כעת פונה יעקב ללבן ומבקשו לשולחו חזרה הביתה)
84. **אתגר:** מה ידע יעקב בנבואה שעזר לו לא לפחד בכלל מהמפגש עם עשו? (יעקב ידע בנבואה שזרעו של עשו עתיד להפסיד לבני יוסף. ואם כן, כעת משנולד יוסף בטח יעקב בה' שיציל אותו מרעת עשו)
85. מה לבן מתכוון כשהוא אומר "נִחַ֕שְׁתִּי"? (עָשִׂיתִי קְסָמִים)
86. מה קרה בביתו של לבן מאז שיעקב אבינו הצדיק הגיע לגור אצלו? (ברכה גדולה שורה בפרנסתו של לבן- המקנה גדל, הנכסים התרבו (ספורנו). גם סוף סוף נולדו ללבן בנים ולא רק בנות! שהרי אם היו לו בנים ברור שהיה שולח אותם לרעות את הצאן ולא את רחל (רש"י))
87. פועל רגיל צריך לקבל שכר על עבודתו. האם יעקב אבינו היה שווה כמו פועל רגיל? (יעקב אבינו עבד הרבה יותר ממה שצריך- ביום עבד ובלילה שמר, דאג למקנה כאילו הוא ממש שלו, סיכן את חייו כדי להגן עליהם, טיפל בפצועות ובחולות, עבד בחריצות והשתמש הרבה מאוד בידע העצום שהיה לו במלאכת רעיית הצאן)
88. **אתגר:** למה פתאום לבן הרמאי אמר שהוא מוכן לשלם ליעקב שכר אפילו על 14 השנים הקודמות שעבד? (כי לבן חושש שיעקב יעזוב אותו והוא יודע שבזכות יעקב הברכה שורה בביתו ולכן מוכן לשלם והעיקר שיעקב ישאר(מלבי"ם)
89. אם לבן מוכן לשלם אז למה יעקב לא מסכים לקבל שכר מלבן? (יעקב לא מאמין ללבן כלל. הוא יודע שלבן בטח ימצא כל מיני דרכים לפטור את עצמו גם ממה שיתחייב לשלם ליעקב. יעקב יודע מי זה לבן הרמאי הוא בטח מציע זאת רק כדי להיראות כאדם הגון וישר כדי שיעקב יסכים להישאר ולהמשיך לגרום לצאן שלו להתברך (נצי"ב))
90. במקרה רגיל, אם כבשה לבנה יולדת האם הצאצאים שלה יהיו עם נקודות או כתמים? (לא. לרוב, הוולדות נולדים בדומה לאימם, בצבע ובצורה. אמנם, לפעמים נולדות בהמות שונות בצבע ובצורה. לכן, לפעמים אף לבהמה לבנה יתכן שתיוולד בהמה חומה או לבנה עם צורות שונות)
91. **אתגר:** מה היה השכר ליעקב לפי הסיכום הראשון של יעקב ולבן? (יעקב הציע ללבן- בא נעבור בין כל הצאן ונסיר כל שה מנוקד בנקודות קטנות או טלוא- שיש לו נקודות רחבות או שה כבשים שהוא פשוט בצבע חום. ובעיזים יהיה רק 2 אפשרויות או מנוקד או טלוא. ורק מה שיהיה בו אלו הדברים יהיה נחשב לשכר בשבילי (רמב"ן))
92. האם לבן חשב שהתנאים שאמר יעקב טובים לו? (לבן יודע שרוב הסיכויים שכמעט ולא יוולדו עיזים וכבשים בצבעים שאותם רוצה יעקב, לכן מבחינתו הוא מאושר לבצע עסקה שכזאת)
93. **אתגר:** האם לבן הזיז לצד רק בהמות נקודות או טלואות או יותר מזה? (לבן "מגדיל" לעשות ובאותו יום מסיר את כל התישים שהם אפילו רק 'עקודים', כלומר שיש להם נקודות לבנות קטנות בקרסול הרגל או שיש להם טלאים. ביחד איתם הוא מסיר את כל העיזים המנוקדות והטלואות. כל בהמה שיש בה איזה סוג שהוא של נקודה לבנה וגם את הכבשים השחומות. את כל אלו נתן בידי בניו שיקחו אותם למקום אחר)
94. **אתגר:** האם לבן לקח את הצאן שהפריש למקום קרוב או רחוק? (לבן לוקח את כל הצאן שהופרש למקום רחוק- מרחק 3 ימי הליכה בין העדרים!)
95. האם לבן השאיר ליעקב עיזים בריאות וחזקות? (חז"ל מלמדים אותנו שלבן הרשע והרמאי לא לקח רק את בעלי הנקודות אלא בכלל את כל הבריאות והשאיר ליעקב רק את המיותרות- העקרות והחולות)
96. וַיִּֽקַּח-לוֹ יַֽעֲקֹ֗ב מַקַּ֥ל לִבְנֶ֛ה לַ֖ח וְל֣וּז וְעַרְמ֑וֹן וַיְפַצֵּ֤ל בָּהֵן֙ פְּצָל֣וֹת לְבָנ֔וֹת מַחְשׂף֙ הַלָּבָ֔ן אֲשֶׁ֖ר עַל-הַמַּקְלֽוֹת- מה עשה יעקב אבינו למקלות? (יעקב לוקח מקלות לחים בצבע חום. המקלות היו של עץ לבנה, לוז וערמון. את המקלות אלו קילף כך שיחשף החלק הלבן של 3 סוגי המקלות ויהיו צורות של נקודות וטלאים)
97. וַיַּצֵּ֗ג אֶת-הַמַּקְלוֹת֙ אֲשֶׁ֣ר פִּצֵּ֔ל בָּֽרְהָטִ֖ים בְּשִֽׁקֲת֣וֹת הַמָּ֑יִם אֲשֶׁר֩ תָּבֹ֨אןָ הַצֹּ֤אן לִשְׁתּוֹת֙ לְנֹ֣כַח הַצֹּ֔אן וַיֵּחַ֖מְנָה בְּבֹאָ֥ן לִשְׁתּֽוֹת- איפה נעץ יעקב אבינו את המקלות? (בשוקת. כלומר, בבריכות מים המיועדות להשקיית הצאן)
98. "וַיִּפְרֹ֥ץ הָאִ֖ישׁ מְאֹ֣ד מְאֹ֑ד וַֽיְהִי-לוֹ֙ צֹ֣אן רַבּ֔וֹת..."- האם מאמציו של יעקב אבינו הצליחו? (בחסדי ה' מאמציו של יעקב נשאו פרי ומעשיו הצליחו וצאנו התרבה מאוד הרבה מעבר להצלחה רגילה שצפויה להיות במלאכת הצאן (ספורנו))
99. מה עשה יעקב אחרי שראה שיש לו הרבה מאוד מאוד צאן? (יעקב אבינו מכר את צאנו בהרבה כסף וקנה עבדים ושפחות גמלים וחמורים עד שהפך לעשיר מופלג ביותר!)
100. איך היה ראוי שבני לבן ידברו על יעקב אבינו? (מן הראוי היה שבני לבן ידברו בשבחו של יעקב, לספר זה לזה ולכל מכריהם על מסירותו, נאמנותו, יושרו וחריצותו העצומה במשך עשרים השנים האחרונות. מן הראוי היה שיהללו את יעקב אבינו יותר מכל רועי חרן, ואף להודות לו כך שבזכות עמלו הרב מקנה אביהם התעצם ועל כך שבכלל עצם הולדתם הייתה בזכות צדקותו של יעקב. מן הראוי היה להם לתת ליעקב אבינו מתנות גדולות ומכובדות ולסייע לו בכל דבר אפשרי בטרם יעזוב את חרן. כפיות הטובה שלהם על הברכה שזכה לה אביהם היא לא נתפסת. הם פשוט מלאי קנאה ליעקב שצבר עושר כה רב והם רוצים שזה יהיה רק להם (ע"פ הכלי יקר, רש"י, הרמב"ן, ספורנו))
101. האם לבן קיבל את הלשון הרע של בניו? (לבן יודע מה האמת ובכל זאת, לבן הרשע מקבל את הלשון הרע של בניו (ספורנו) ואינו מוחה בבניו שמקנאים ביעקב ועל כך שהם כפויי טובה ליעקב. הוא יודע שלא היה לו כלום אלמלא צדקותו של יעקב שהביאה ברכה לביתו ולולא מסירותו לעבודה. הוא יודע שאפילו בניו לא היו נולדים ללא נוכחותו של יעקב בביתו)
102. **אתגר:** למה ה' התגלה ליעקב אחרי ששמע את דברי בני לבן? (אחרי שיעקב שמע את דברי בני לבן וראה כי לבן אביהם אף קיבל את דבריהם נכנס בליבו חשש ופחד על כן מיד התגלה אליו הקב"ה כדי לחזק אותו שלא יחשוש מלבן)
103. מה ציוה ה' את יעקב? (שיחזור אל ארץ אבותיו. ה' אומר לו- יעקב, הגיע הזמן שתחזור אל ארץ אבותיך, אל הארץ הקדושה והטהורה הארץ בה תוכל שאשרה את שכינתי עליך בה אהיה קרוב אליך יותר ואשמור עליך יותר מאשר בהיותך מחוצה לה. וזה מכיוון שכל עוד אתה נמצא עם לבן הטמא אין שכינתי יכולה לשרות עליך)
104. למי יעקב קרא לבוא אל השדה? (לרחל ולאה)
105. יעקב מספר לנשיו כמה עבד קשה למען אביהן. האם לבן הקפיד לשמור על אותו הסכם או שהיה משנה אותו? (שינה אותו בכל שנה מחדש. אחרי שיעקב מספר לרחל ולאה כמה עבד קשה וכמה עשה כל שביכולתו ואילו לעומת זאת לבן התל-שיקר (אונקלוס) לו כל הזמן, ואפילו את ההסכם של השכר שינה ללא הרף (בכור שור, רשב"ם). בהתחלה היה ההסכם כולל את המראות 'נקודים' ו-'טלואים' ואת הצבע החום ואז לבן שינה אותו להיות רק מראה אחד וגם אותו הוא שינה אותו בכל שנה מחדש)
106. **אתגר חשוב:** לזכות מי זוקף יעקב אבינו את הצלחתו למרות כל הרמאות? (יעקב מדגיש לנשיו- ה' שומר עלי-עלינו ולא נתן ללבן לעשות עימי רע. יעקב הצדיק אינו זוקף לזכותו את ההצלחה ואינו מתגאה בחכמתו אלא זוכר תמיד שה' הוא העוזר לו להצליח)
107. כאשר שמעו רחל ולאה את דברי יעקב, מיד הסכימו ואמרו - "הֲל֧וֹא נָכְרִיּ֛וֹת נֶחְשַׁ֥בְנוּ ל֖וֹ כִּ֣י מְכָרָ֑נוּ"- האם לבן התנהג יפה לרחל ולאה בנותיו? (לא. הוא התנהג אליהן כאילו הן בנות זרות שאינן מוכרות לו, שהרי אפילו את חתונתן ניצל כדי להרוויח כסף)
108. תמורת מה מכר לבן ליעקב את בנותיו? (כאשר דרש ממנו שיעבוד 14 שנה בשביל בנותיו)
109. **אתגר קשה:** רחל ולאה היו צדיקות ויראות שמים, ומיד הסכימו לקיים את דברי ה'. איזה חלק בפסוק מלמד זאת אותנו? "כִּ֣י כָל-הָעֹ֗שֶׁר אֲשֶׁ֨ר הִצִּ֤יל אֱלֹקִים֙ מֵֽאָבִ֔ינוּ לָ֥נוּ ה֖וּא וּלְבָנֵ֑ינוּ וְעַתָּ֗ה כֹּל֩ אֲשֶׁ֨ר אָמַ֧ר אֱלֹקִ֛ים אֵלֶ֖יךָ עֲשֵֽׂה".
110. מה קנה יעקב בעזרת הצאן הרב שנולד לו? (עבדים, שפחות, גמלים וחמורים שאותם קנה בפדן ארם ממכירת חלק מהצאן)
111. **אתגר:** למה יעקב לקח איתו את כל רכושו ולא השאיר הכל בחרן כדי שיוכל לברוח? (אמנם יעקב אבינו יודע שה' שומר עליו ומשגיח, אך אין זה אומר שהוא צריך לסמוך על הנס שהוא ישיג שוב את הרכוש הזה. לכן, יעקב נוהג באחריות רבה ביחס לכל רכושו, עד לקטן ביותר (רלב"ג))
112. וְלָבָ֣ן הָלַ֔ךְ לִגְזֹ֖ז אֶת-צֹאנ֑וֹ- מה הלך לבן לעשות במשך כמה ימים? (לגזוז את צאנו עם בניו)
113. וַתִּגְנֹ֣ב רָחֵ֔ל אֶת-הַתְּרָפִ֖ים אֲשֶׁ֥ר לְאָבִֽיהָ- למה גנבה רחל את התרפים של לבן? (1. כדי לעזור לאביה לחזור בתשובה. 2. כדי ללמד את בני יעקב שאין לאלילים האלו שום כוח. רחל מרגישה את אהבתה לאביה שמתעוררת בתוכה- איך היא יכולה לעזוב את אבא הזקן מבלי לדאוג שיזכה לחזור בתשובה?? לכן, רחל מחליטה- אני עוזרת לאבא! לא אתן לו להמשיך לחיות בטעות של עבודת אלילים! (הרב אלי הורביץ' הי"ד))
114. למה יעקב לא סיפר ללבן שהוא רוצה ללכת? (יעקב חושש מלספר ללבן שהוא רוצה ללכת. הוא היה בטוח שלבן ימצא דרכים להשאיר אותו לזמן נוסף. על כן יעקב מסתיר מלבן את רצונו לחזור לביתו (ספורנו))
115. **אתגר:** מה שם המקום שלכיוונו הלך יעקב בחזרתו לארץ כנען? (להר הגלעד)
116. **עוד אתגר:** כמה ימים עברו עד שלבן גילה שיעקב ברח עם משפחתו? (3 ימים)
117. האם לבן רדף אחרי יעקב כדי להיפרד ממנו בברכה ולנשק את בנותיו ונכדיו? (לבן הרשע רדף אחרי יעקב כדי להרוג אותו ואת כל אשר לו. רשע! וכמו שחז"ל מלמדים אותנו "ארמי אובד אבי- ביקש לבן לעקור את הכל)
118. מה היה ראוי שיעשה לבן ברגע שגילה שיעקב ברח עם משפחתו? (שיבוא ויפרד מהם כראוי ולהצטער על שהם בורחים ואינם רוצים להיפרד ממנו כראוי)
119. למה ה' מזהיר את לבן שלא ידבר עם יעקב אפילו דברים טובים? (חז"ל מסבירים לנו שאפילו הדברים הטובים שעליהם חושבים הרשעים הם אינם טובים ומצויות בהם רעות(רש"י). ואפילו אם לבן באמת רוצה להציע ליעקב דברים טובים באמת ולנסות כך לשכנעו לחזור עימו לחרן- גם את זה ה' מצוה את לבן שלא יאמר. מכיוון שיעקב חוזר לארץ על פי רצון ה'! (רמב"ן))
120. מה פירוש המילים 'שבויות חרב'? (שבויות במלחמה)
121. האם לבן באמת רצה לשלוח את יעקב בשירה ונגינה? (ממש לא! לבן היה ערמומי ושקרן. וסתם ניסה להיראות אדם טוב וישר)
122. האם לבן חזר בתשובה אחרי שה' התגלה אליו והזהירו מלפגוע ביעקב ומשפחתו? (לא. לבן רשע! אפילו אחרי שה' מתגלה אליו אומר לבן- יש בכוחי לעשות לכם רע. אבל פשוט אלוקיכם התגלה אלי והזהיר אותי שלא לדבר לא טוב ולא רע)
123. **אתגר:** בפסוק שלפניך נמצאות מילים שלבן אמר וגרם לו לבושה אפילו מבלי ששם לב- "וְעַתָּה֙ הָלֹ֣ךְ הָלַ֔כְתָּ כִּֽי-נִכְסֹ֥ף נִכְסַ֖פְתָּה לְבֵ֣ית אָבִ֑יךָ לָ֥מָּה גָנַ֖בְתָּ אֶת-אֱלֹהָֽי". מהן המילים? ('למה גנבת אל אלוהי'- לבן מדבר עם יעקב כאילו הוא צודק ובכלל לא שם לב איך הוא מבייש את עצמו. חז"ל אומרים שאפילו נכדיו- השבטים שמעו את דבריו והתביישו כיצד סבם לעת זקנותו כך מבייש את עצמו- שהוא אומר שאפשר לגנוב את האליל שלו. ובכן, זהו כנראה אליל רציני.... אוי להם לרשעים שעובדים לאלילים כאלה שאפשר לגנוב אותם ואינם יכולים לעשות דבר)
124. ממה חשש יעקב ובגללו ברח מבית לבן ללא הודעה מראש? (יעקב פחד שמא לבן ימצא כל מיני תירוצים ויגזול את בנותיו ממנו)
125. למה אמר יעקב אבינו שמי שגנב את התרפים ימות, מה יהיה על רחל? (ליעקב אבינו היה ברור ב-200% שאף אחד מאנשי ביתו לא קשור להיעלמות האליל של לבן, הוא כלל לא ידע שרחל גנבתם)
126. באיזה אוהלים חיפש לבן את התרפים? (באוהל יעקב ורחל אח"כ אוהל לאה, ושוב באוהל רחל ואז באוהל 2 האמהות)
127. למה לבן לא מצא דבר? (כי רחל שראתה את אביה עם כל גיבורי החיל של חרן חששה מאוד שמא אביה יהרוג אותה אם יגלה את התרפים אצלה. לכן היא לקחה את התרפים והחביאה אותם באוכף והתיישבה עליהם. איזו רשעות של לבן! עד כדי כך הוא להוט ודבוק אחרי העבודה זרה שלו, עד כדי כך שהוא מוכן להרוג את בִּתו!)
128. יעקב צופה בלבן מחפש את התרפים ובסוף מגיב. איך הגיב יעקב אבינו על חיפושי לבן? (בתקיפות אך בכבוד וברוגע. יעקב כועס על לבן שלא מתנהג בדרך ארץ ומוכיח אותו בתקיפות. אך איזו גדלות נפש של יעקב! אחרי כל הרמאות של לבן, ההשפלה ללא הפסקה, יעקב אינו מבזה ומשפיל את לבן אלא משיב לו בדברי תוכחה בעוז ובאומץ על חשדותיו שהוכחו כלא כלום אך למרות כל הסיבות הטובות, כמובן שיעקב לא הרים ידו על לבן)
129. איך דאג יעקב אבינו שלא יקרה מצב שאחת הכבשים תלד מוקדם או תלד טלה מת? (זה היה בזכות ששמר עליהן היטב מכל פגע ובנוסף דאג שיאכלו כמו שצריך (רשב"ם))
130. מה נהגו הרועים בחרן לאכול כשיצאו למרעה והאם יעקב אבינו נהג כמותם? (הם נהגו לאכול כבש כשהיו רעבים ואילו יעקב אבינו מעולם לא אכל מהצאן! (רשב"ם))
131. טְרֵפָה֙ לֹֽא-הֵבֵ֣אתִי אֵלֶ֔יךָ אָֽנֹכִ֣י אֲחַטֶּ֔נָּה מִיָּדִ֖י תְּבַקְשֶׁ֑נָּה- מה היה קורה במקרה שהיה מגיע אריה או זאב ומנסה לטרוף מתוך צאן לבן? (יעקב היה נלחם כדי להצילם ואף מוציאם מבין שיניהם. אם היו מצליחים היה משלם מכיסו מה שאף רועה צאן אחר לא חייב עליו! (נצי"ב))
132. מה היה עושה יעקב בלילות קרים? (היה שומר במסירות על הצאן!)
133. **אתגר:** מה פירוש המילה 'חורב'? (יובש וחום רב)
134. כמה שנים עבד יעקב למען רחל ולאה וכמה שנים בשביל פרנסתו? (14 עבור רחל ולאה ועוד 6 עבור הצאן)
135. מה היה קורה לרכושו של יעקב אלולי ה'? (יעקב אומר ללבן- ללא אלוקי אבותי הייתי עכשיו חוזר לבית אבי ריק- ללא כלום- כי אתה היית גוזל ממני את כל רכושי! אלוקי אבותי ראה את צערי ועבודתי המרובה ועל כן הוכיח אותך אתמול)
136. מה קרה ללבן בעקבות דברי התוכחה התקיפים של יעקב אבינו? (גורמים למהפך אצל לבן שפתאום מרגיש אהבה ודאגה כלפי בנותיו ונכדיו. איזו עוצמה יש לדבריהם של צדיקים! לבן מבין שבעצם כל מה שיש לו זה בזכות ה' ולא בזכות שום דבר אחר)
137. וְעַתָּ֗ה לְכָ֛ה נִכְרְתָ֥ה בְרִ֖ית אֲנִ֣י וָאָ֑תָּה וְהָיָ֥ה לְעֵ֖ד בֵּינִ֥י וּבֵינֶֽךָ- מה מבקש לבן מיעקב? (לבן מבקש מיעקב לכרות עימו ברית מתוך דאגה לעתיד שיהיה טוב לבנותיו (רמב"ן))
138. מה ביקש יעקב מאחיו (-עבדיו) לאסוף? (אבנים. כדי לעשות גל אבנים לעדות על הברית)
139. **אתגר:** מה מיוחד בדרך שבה מתיחס יעקב לעבדיו? (יעקב קורא לעבדיו 'אחים'. כפי שאנו כבר מכירים מאברהם אבינו איך מתנהגים אבותינו לעבדים. ברור שגם יעקב פונה בכבוד גדול לכל אדם ובטח ובטח שכך יפנה לעבדיו ולכן הוא קורא להם באופן כה מכובד)
140. כיצד נקרא המקום בו הקימו את גל האבנים? (גלעד, שהגל הוא עד)
141. אֱלֹקֵ֨י אַבְרָהָ֜ם וֵֽאלֹהֵ֤י נָחוֹר֙ יִשְׁפְּט֣וּ בֵינֵ֔ינוּ אֱלֹהֵ֖י אֲבִיהֶ֑ם וַיִּשָּׁבַ֣ע יַֽעֲקֹ֔ב בְּפַ֖חַד אָבִ֥יו יִצְחָֽק- לבן שיתף את שם ה' עם שם עבודת אלילים. מה **מיד** עשה יעקב? (יעקב מיד דואג לתקן את המעוות- שהרי איך בכלל אפשר להזכיר ולשתף את האליל של נחור ואת הקב"ה מלך מלכי המלכים?! יעקב נשבע שמי שיפרע ממי שיפר את הברית יהיה אך ורק הקב"ה שהוא אחד ואין עוד מלבדו והוא אלוקי אברהם ואלוקי יצחק)
142. וַיַּשְׁכֵּ֨ם לָבָ֜ן בַּבֹּ֗קֶר וַיְנַשֵּׁ֧ק לְבָנָ֛יו וְלִבְנוֹתָ֖יו וַיְבָ֣רֶךְ אֶתְהֶ֑ם וַיֵּ֛לֶךְ וַיָּ֥שָׁב לָבָ֖ן לִמְקֹמֽוֹ- מה עשה לבן לפני שחזר לביתו בחרן? (לבן קם מוקדם בבוקר כדי לברך את משפחתו לפני שיפרדו (ספורנו))
143. וְיַֽעֲקֹ֖ב הָלַ֣ךְ לְדַרְכּ֑וֹ וַֽיִּפְגְּעוּ-ב֖וֹ מַלְאֲכֵ֥י אֱלֹקִֽים- מה ראה יעקב כשהתקרב לארץ כנען? (יעקב ראה את מלאכי ה' באים לקראתו. יעקב המשיך בדרכו לכיוון ארץ כנען ואז אירע דבר מיוחד- יעקב אבינו הצדיק רואה מלאכי אלוקים, מלאכי ארץ ישראל באים לקראתו כדי ללוותו (רש"י). איזו גדלות! המלאכים באים לקראת יעקב! לא להפך! הקב"ה כה אוהב את יעקב הצדיק ולכן שלח ליעקב מלאכים כדי שיעזרו לו ויראו לו כי ה' איתו (ראב"ע, רמב"ן))
144. וַיֹּ֤אמֶר יַֽעֲקֹב֙ כַּֽאֲשֶׁ֣ר רָאָ֔ם מַֽחֲנֵ֥ה אֱלֹק֖ים זֶ֑ה וַיִּקְרָ֛א שֵׁם-הַמָּק֥וֹם הַה֖וּא מַֽחֲנָֽיִם- האם כל מי שהיה במקום ראה את המראה המופלא של מחנה המלאכים? (לא. רק יעקב אבינו בצדקותו המיוחדת זוכה לראות את המראה המיוחד הזה לבדו כמו שכתוב 'ראם' ולא 'ראום')
145. כיצד קרא יעקב לאותו מקום בו ראה את מחנה המלאכים בא לקראתו? (יעקב קרא למקום הזה מחנים. על שם 2 המחנות- מחנה יעקב ומחנה אלוקים שבא לקראתו שבעצם הם כולם מחנות של ה'- שכולם מודים בזה שה' אחד ושמו אחד. איזו אהבה גדולה ה' אוהב את יעקב בכך שמראה לו את המראה המיוחד הזה. וכמו שה' אוהב את יעקב כך גם ה' אוהב אותנו שאנו זרעו של יעקב, זוכר את חסדי האבות, ומביא גואל לבני בניהם למען שמו באהבה)